Varšava 4. januára 2015 (HSP/Foto:i.wp.pl)
Poľská vláda sa rozhodla presťahovať etnických Poliakov z Donbasu do Poľska. Táto "evakuácia" sa bude konať už o 2 týždne. Informovala o tom tlačová hovorkyňa ministerstva vnútra Poľska Malgorzata Wozniak.
"Podľa dohody medzi ministerstvom zahraničných vecí a ministerstvom vnútra, plánujeme presťahovanie osôb poľského pôvodu z Donbasu zrealizovať medzi 12. a 31. januárom," upresnila hovorkyňa poľského ministerstva vnútra.
Ministerka vnútra Poľska Teresa Piotrowska informovala, že pre presťahovalcov už je pripravené špeciálne stredisko a na realizáciu tejto akcie vláda vyčlenila 4 milióny poľských zlotých. Prezradila taktiež, že adaptáciu osôb poľského pôvodu vykonajú na 3 etapy. Pre presťahovalcov zorganizujú jazykové kurzy. Deti budú navštevovať školu. Všetci evakuovaní získajú trvalý pobyt v Poľsku a príslušné doklady. Získajú taktiež všetky práva, ktoré majú bežní občania Poľska.
Teresa Piotrowska poznamenala, že v tejto chvíli vláda nemá možnosť vyčleniť byty pre všetkých presťahovalcov a zabezpečiť pre nich prácu, avšak ministerstvo vnútra rokuje so spoločnosťami a podnikmi, ktoré by mohli pre presťahovalcov poskytnúť zamestnanie.
eu